Jens Cajuste

Jens-Lys Michel Cajuste (sündinud 10. augustil 1999 Göteborgis) on Rootsi jalgpallur, kes mängib keskpoolkaitsjana Inglismaa kõrgliigaklubis Ipswich Town ja Rootsi jalgpallikoondises.

Tema isa on Ameerika ja Haiti päritolu ning ema rootslanna. Viieaastaselt kolis ta perekonnaga Hiina, kus alustas ka jalgpallitreeninguid. Mõni aasta hiljem naasis ta perekonnaga Rootsi. 2010. aastal liitus ta Rootsi klubiga Örgryte IS, mille meeskonnas debüteeris ta Rootsi esiliigas 2016. aasta oktoobris.

2018. aasta juunis sõlmis ta viieaastase lepingu Taani kõrgliigaklubiga Midtjylland. Hooajal 2019/20 tuli ta Midtjyllandi meeskonna koosseisus Taani meistriks.

2022. aasta jaanuaris siirdus ta 10 miljoni euro eest Prantsusmaa kõrgliigaklubisse Stade de Reims. Cajuste sai sellega kõige kallimaks Reimsiga liitunud jalgpalluriks. Prantsusmaa kõrgliigas tegi ta debüüdi 16. jaanuaril 2022 mängus Metzi vastu. Prantsusmaa kõrgliigas lõi ta esimese värava 6. märtsil 2022 mängus Strasbourgi vastu.

2023. aasta augustis sõlmis ta viieaastase lepingu Itaalia kõrgliigaklubiga Napoli. 2024. aasta augustis läks ta laenule äsja Inglismaa kõrgliigasse tõusnud Ipswich Towni.

Rootsi jalgpallikoondises tegi Cajuste debüüdi 12. novembril 2020 mängus Taani vastu. Ta kuulus Rootsi koondisse 2021. aasta Euroopa meistrivõistlustel.

 Viited 

Kategooria:Rootsi jalgpallurid
Kategooria:Stade de Reimsi mängijad
Kategooria:SSC Napoli mängijad
Kategooria:Ipswich Town FC jalgpallurid
Kategooria:Ligue 1 mängijad
Kategooria:Serie A mängijad
Kategooria:Premier League'i mängijad
Kategooria:Sündinud 1999